སྠི།།།ཨོཾ་མ་ཎི་པདྨེ་ཧཱུཾ་ཐུགས་རྗེ་ཆེན་པོ་ལ་ཕྱག་འཚལ་ལོ།།ཐུགས་རྗེ་
ཆེན་པོའི་སྤྲུལ་པ་ཆོས་སྐྱོང་བའི་རྒྱལ་པོ་སྲོང་བཙན་སྒམ་པོའི་ཞལ་གདམས་ཐུགས་རྗེ་ཆེན་པོའི་སྐྱབས་འགྲོ་གསུམ་དང་།སྡོམ་པ་གསུམ་ལ་དྲུག་སྟེ།སྐྱབས་འགྲོ་ལ་གསུམ།ཕྱིའི་སྐྱབས་འགྲོ་དང་།ནང་གི་སྐྱབས་འགྲོ་དང་།
གསང་བའི་སྐྱབས་འགྲོའོ།།དང་པོ་ཕྱིའི་སྐྱབས་འགྲོ་ལ་དྲུག།ངོ་བོ་དང་།མཚན་ཉིད་དང་།དབྱེ་བ་དང་།ཁྱད་པར་དང་།བསླབ་བྱ་དང་།ཡན་ལག་དང་དྲུག་གོ།དང་པོ་ངོ་བོ་ནི།སྐྱབས་མགོན་མེད་པ་རྣམས་ཀྱི་མགོན།།
སྐྱབས་དང་དཔུང་གཉེན་བྱས་ཏེ་བྱང་ཆུབ་ཀྱི་ལམ་ལ་འདྲེན་པ་ལ་བྱའོ།།གཉིས་པ་མཚན་ཉིད་ནི།སངས་རྒྱས་ཆོས་དང་དགེ་འདུན་གསུམ་ལ་སྐྱབས་སུ་སོང་བས་ཚེ་འདི་ལ་བདག་གཞན་གཉིས་ཀ་གྲོལ་བར་ནུས་པ་དང་།
ཕྱི་མ་འཁོར་བ་ལས་གྲོལ་ནས་མྱ་ངན་ལས་འདས་པའི་ས་ལ་སྐྱབས་པ་ལ་བྱའོ།།གསུམ་པ་དབྱེ་བ་ནི་ཐེག་ཆེན་དང་ཐེག་ཆུང་གཉིས་སོ།།བཞི་པར་ཁྱད་པ་ལ་ལྔ་སྟེ།དུས་ཀྱི་ཁྱད་པར་ནི།ཐེག་པ་ཆུང་ངུ་ཇི་སྲིད་འཚོའི་བར་དུ
སྐྱབས་སུ་འགྲོ་ལ།ཐེག་ཆེན་པ་སྙིང་པོ་བྱང་ཆུབ་མ་ཐོབ་ཀྱི་བར་དུ་སྐྱབས་སུ་འགྲོའོ།།བསམ་པའི་ཁྱད་པར་ནི།ཐེག་པ་ཆུང་བ་རང་གཅིག་པུའི་དོན་དུ་སྐྱབས་སུ་འགྲོ་ལ།ཐེག་ཆེན་པ་སེམས་ཅན་ཐམས་ཅད་ཀྱི་དོན་དུ་

སྐྱབས་སུ་འགྲོའོ།།ཐེག་པའི་ཁྱད་པར་ནི།ཐེག་པ་ཆུང་ངུར་ཉན་ཐོས་ཀྱི་བདེན་པ་བཞི་ལས་མི་སྟོན།ཐེག་པ་ཆེན་པོར་ཐེག་པ་ཐམས་ཅད་སྟོན།ཐོབ་པའི་ཁྱད་པར་ནི།ཐེག་པ་དམན་པས་དགྲ་བཅོམ་པའི་འབྲས་བུ་ཐོབ་ལ།
ཐོཐེག་པ་ཆེན་པོས་ཡང་དག་པར་རྫོགས་པའི་སངས་རྒྱས་ཐོབ་བོ།།ཡུལ་གྱི་ཁྱད་པར་ནི།ཐེག་པ་ཆུང་ངུ་ན་སྤྲུལ་པའི་སྐུའི་སངས་རྒྱས་དང་ཆོས་དང་དགེ་འདུན་ལ་སྐྱབས་སུ་འགྲོའོ།།ཐེག་པ་ཆེན་པོ་ནི།ཡང་དག་པར་རྫོགས
པའི་་སངས་རྒྱས་དང་ཆོས་ཐེག་པ་ཆེན་པོ་དང་དགེ་འདུན་བྱང་སེམས་ཕྱེར་མི་ལྡོག་པའི་བྱང་ཆུབ་སེམས་དཔའ་རྣམས་ལ་དམིགས་ནས་སྐྱབས་སུ་འགྲོའོ།།ལྔ་པ་བསླབ་བྱ་ལ་བརྒྱད་དེ།སྐྱབས་སུ་འགྲོ་བའི་ཕན་ཡོན་དྲན་པར
བྱས་ལ་ཉིན་ལན་གསུམ་མཚན་ལན་གསུམ་དུ་སྐྱབས་སུ་འགྲོ་བ་ལ་བསླ་བ།ལུས་ལ་ནད་གདོན་ལ་སོགས་པ་ཅི་བྱུང་ཡང་ཐབས་གཞན་མི་བཙལ་བར་སྐྱབས་སུ་འགྲོ་བ་ལ་བསླབ།ཕྱོགས་གང་དུ་འགྲོ་ཡང་འཇིགས་པ་ལས།
སྐྱོབ་པའི་དཀོན་མཆོག་གསུམ་ལ་གསོལ་བ་བཏབ།ལེགས་པ་ཐམས་ཅད་དཀོན་མཆོག་གི་བཀའ་དྲིན་ཡིན་ལ་ཉེས་པ་ཐམས་ཅད་སྔོན་གྱི་ལས་ངན་དུ་བསམ་པ་ལ་བསླབ་པར་བྱའོ།།དྲུག་པ་སྐྱབས་འགྲོའི་ཡན་ལག།
དང་་ཕན་ཡོན་ནི་དྲུག་སྟེ།ནང་པ་སངས་རྒྱས་པའི་ཁྱེར་ཚུད་ནས་ཕྱི་རོལ་པར་མི་འགྲོ་བ་དང་།སྡོམ་པ་ཐམས་ཅད་ཀྱི་རྟེན་དུ་འགྱུར་ཞིང་ལུས་ངག་ཡིད་གསུམ་གྱི་དྲི་མ་འདག་པ་དང་།ནང་གདོན་དང་མི་དང་མི་མ་ཡིན།

པའི་བར་ཆད་ཀྱིས་མི་ཚུགས་པ་དང་།ངན་སོང་གསུམ་གྱི་སྒོ་གཅོད་ཅིང་མཐོ་རིས་ཐར་པའི་སྒོ་འབྱེད་པ་དང་།སྒྲིབ་པ་ཐམས་ཅད་བྱང་ཞིང་བསོད་ནམས་ཀྱི་ཚོགས་རྫོགས་པ་དང་།བསམས་པ་ཐམས
ཅད་འགྲུབ་ཅིང་མྱུར་དུ་མངོན་པར་རྫོགས་པར་སངས་རྒྱ་བའོ།།ལག་ལེན་དུ་བྱས་ན་སངས་རྒྱས་ཆོས་དང་དགེ་འདུན་གསུམ་དམིགས་པའི་ཡུལ་དུ་བྱས་ནས་དེ་ལ་བློ་ལངས་བཀལ་ནས་སྐྱབས་འགྲོ་བྱས་པས།ཚེ་འདིར
པར་ཆད་ལས་སྐྱོབ་ཅིང་ཕྱི་མ་ངན་སོང་ལས་ཐར་བར་འགྱུར་རོ།།ནང་གི་སྐྱབས་འགྲོ་ལ་དྲུག་སྟེ།ཡུལ།ངོ་བོ།རང་བཞིན།མཚན་ཉིད།ལས།ཕན་ཡོན་དང་དྲུག་གོ།དང་པོ་ཡུལ་ནི་བླ་མ་ཡཾ་དམ་མཁའ་འགྲོའོ།།གཉིས་
པ་ངོ་བོ་ནི།བླ་མ་བརྒྱུད་པའི་རྩ་བ་ཅན།ཡི་དམ་དངོས་གྲུབ་ཀྱི་རྩ་བ་ཅན།མཁའ་འགྲོ་བྱིན་རླབས་ཀྱི་རྩ་བ་ཅན་ནོ།།གསུམ་པ་རང་བཞིན་ནི།བླ་མ་སངས་རྒྱས་ཀྱི་དགོངས་པ་དང་ལྡན།ཡི་དམ་ཐུགས་རྗེའི་རང་བཞིན
དང་ལྡན།མཁའ་འགྲོ་བྱིན་རླབས་ཀྱི་ནུས་པར་ལྡན་ནོ།།བཞི་པ་སྐྱབས་འགྲོའི་མཚན་ཉིད་ནི།བླ་མའི་བྱིན་རླབས་ཀྱིས་ཆོས་དང་སེམས་སུ་ངོ་སྤྲད་དོ།།ཡི་དམ་ལྷས་ལྷ་དང་རང་སེམས་གཉིས་སུ་མེད་པར་ངོ་སྤྲད་དོ།།།
མཁའ་འགྲོ་མས་སྣང་བ་རང་སར་གྲོལ་བར་ངོ་སྤྲད་དོ།།ལྔ་པ་སྐྱབས་འགྲོའི་ལས་ནི།བླ་མས་ལུས་ལ་བདེ་བར་བྱིན་གྱིས་རློབ།ཡི་དམ་གྱིས་ངག་ལ་ནུས་པར་བྱིན་གྱིས་རློབ།མཁའ་འགྲོ་མས་སེམས་ལ་རྟོགས་པར

བྱིན་གྱིས་རློབ་བོ།།དྲུག་པ་སྐྱབས་འགྲོའི་ཕན་ཡོན་ནི།བླ་མ་ལ་སངས་རྒྱས་སུ་མཐོང་བས་སྐུའི་བྱིན་རླབས་ལུས་ལ་ཞུགས་པས།ལུས་ཀྱི་སྒྲིབ་པ་བྱང་ནས་སྐུའི་དམ་ཚིག་ཉམས་པ་བསྐོངས།ཡི་དམ་ལ་སྐྱབས་སུ་སོང་བས་
གསུང་གི་བྱིན་རླབས་ངག་ལ་ཞུགས་པས།ངག་གི་སྒྲིབ་པ་བྱང་ནས་གསུང་གི་དམ་ཚིག་ཉམས་པ་བསྐོངས།མཁའ་འགྲོ་ལ་སྐྱབས་སུ་སོང་བས་ཐུགས་ཀྱི་བྱིན་རླབས་སེམས་ལ་ཞུགས་པས།སེམས་ཀྱི་སྒྲིབ་པ་བྱུང་ནས་ཐུག
ཀྱི་དམ་ཚིག་ཉམས་པ་བསྐོངས་སོ།།ཉམས་ལེན་དུ་དྲིལ་ན།བླ་མ་ཡི་དམ་མཁའ་འགྲོ་གསུམ་དམིགས་པའི་ཡུལ་དུ་བྱས་ནས་བླ་མ་སྤྱི་བོར་སྒོམ།ཡི་དམ་སྙིང་ཁར་སྒོམ་མཁའ་འགྲོ་ལྟེ་བར་བསྒོམས་ནས།སྙིང་པོ་ཨོཾ་མ་ཎི
དྨེ་ཧཱུཾ།ཞེས་པ་འདི་བཟླས་པས་ལུས་ངག་ཡིད་གསུམ་བྱིན་གྱིས་རློབ་པར་བསམ་མོ།།གསང་བ་དེ་ཁོ་ན་ཉིད་ཀྱི་སྐྱབས་འགྲོ་ལ་དྲུག་སྟེ།ཡུལ།ངོ་བོ།རང་བཞིན།མཚན་ཉིད།ལས།ཕན་ཡོན་ནོ།།དང་པོ་ཡུལ་
ནིསྨྲ་བ།སྒོམ་པ།སྤྱོད་པ་གསུམ་མོ།།གཉིས་པ་ངོ་བོ་ནི།ལྷ་སྒོམ་སྤྱོད་གསུམ་ལས།ལྟ་བ་རྟོགས་པ།སྒོམ་པ་གནས་པ།སྤྱོད་པ་དོན་ལས་མི་འདའ་བའོ།།གསུམ་པ་རང་བཞིན་ནི།ལྟ་བའི་རང་བཞིན་ཁོང
ཡངས་ཆེ་བ།སྒོམ་པའི་རང་བཞིན་གསལ་དངས་ཆེ་བ།སྤྱོད་པའི་རང་བཞིན་ལྷུག་པར་གནས་པའོ།།བཞི་པ་མཚན་ཉིད་ནི།ལྟ་བའི་མཚན་ཉིད་ཕྱོགས་མེད་མཐའ་བྲལ།སྒོམ་པའི་མཚན་ཉིད་གསལ་སྟོང་འཛིན།

མེད།སྤྱོད་པའི་མཚན་ཉིད་རང་ཤར་རང་གྲོལ་བ་ཡིན་ནོ།།ལྔ་པ་ལས་ནི།ལྷ་པས་རྟག་ཆད་ཀྱི་མཐའ་སེལ།སྒོམ་པས་བྱིང་རྒོད་ཀྱི་མཐའ་སེལ།སྤྱོད་པས་རེ་དོགས་ཀྱི་མཐའ་སེལ་ལོ།།དྲུག་པ་ཕན་ཡོན་ནི།ལྷ།
བས་ཡིན་མིན་གྱི་སྒྲོ་འདོགས་ཆོད།སྒོམ་པས་ཐ་མལ་གྱི་སྒྲོ་འདོགས་ཆོད།སྤྱོད་པས་སྤོང་ལེན་གྱི་སྒྲོ་འདོགས་ཆོད་པའོ།།ལག་ལེན་དུ་དྲིལ་ན།ལྟ་བ་ཐུགས་རྗེ་ཆེན་པོའི་ཐུགས་དགོངས་མཐའ་བྲལ་རྟེན་མེད་དེ་རང་གིས་རྟོགས
པར་བྱའོ།།སྒོམ་པ་གསལ་སྟོང་སྒྲིབ་མེད་རང་ཤར་རང་གྲོལ་གྱིས་ཉམས་སུ་བླང་ངོ་།།སྤྱོད་པ་སྙིང་རྗེ་དང་སྟོང་པ་དབྱེར་མེད་ཀྱིས་སེམས་ཅན་བློས་མི་བཏང་བའོ།།།།གཉིས་པ་སྡོམ་པ་ལ་གསུམ།སོ་སོ་ཐར་པའི།
སྡོམ་པ་དང་།བྱང་ཆུབ་སེམས་དཔའི་སྡོམ་པ་དང་།གསང་སྔགས་ཀྱི་དམ་ཚིག་གོ།དེ་ལ་སོ་སོ་ཐར་པའི་སྡོམ་པ་ནི་གཞན་གཞུང་བཞིན་དུ་བྱས་ན།སྲོག་གཅོད།མ་བྱིན་ལེན།འདོད་པས་ལོག་པར་སྤྱོད་པ།བརྫུན་དུ་སྨྲ་བ་སྟེ་རྩ་བ།
བཞིའོ།།ཡན་ལག་བརྒྱད་ལ་ཆང་དང་།ཕྱི་དྲོའི་ཁ་ཟས་དང་།རྒྱན།བྱུག་པ།གླུ་གར།དྲི་དང་ཕྲེང་བ།ཁྲི་སྟན་ཆེན་པོ་དང་མཐོན་པོ།གསེར་དངུལ་ལེན་པ་དང་།ཉིང་ལག་གི་ཁྲིམས་ཉིས་བརྒྱ་ལྔ་བཅུ་ལ་སོགས་པ།
བསྲུང་ངོ་།།ད་རེས་ཐུགས་རྗེ་ཆེན་པོའི་སོ་སོ་ཐར་པའི་སྡོམ་པ་ནི།ཆུད་ཟོས་གསུམ་དུ་མི་བཏང་སྟེ།ལུས་ཆུད་ཟོས་ལ་མི་བཏང་ཐ་མལ་གྱི་ཞེན་པ་སྤངས་ལ་ལུས་ཐུགས་རྗེ་ཆེན་པོར་བསྒོམ།ངག་ཆུད་ཟོས་ལ་མི་བཏང་

ཨོཾ་མ་ཎི་པདྨེ་ཧཱུཾ།ཞེས་བཟླས།ངག་ཐ་མལ་གྱི་ཞེན་པ་དང་ལོང་གཏམ་བཅད།སེམས་ཆུད་ཟོས་ལ་མི་བཏང་ཉོན་མོངས་པའི་དབང་དུ་མ་ཤོར་བར་རང་ཤར་རང་གྲོལ་དུ་བཞག་གོ།དེ་ལྟར་ཉམས་སུ་བླངས་ན་ཉོན་མོངས་པ་
འདོད་ཆགས་ཞེ།ནད་ཁྲག་ནད་ཞི།གདོན་མོ་གདོན་ཞི།ཉམས་བདེ་སྟོང་སྐྱེ།རྟགས་ཟས་སྐོམ་གྱི་འདུ་ཤེས་ཆུང་དུ་འགྲོ།ཡི་དགས་ཀྱི་སྐྱེ་སྒོ་གཅོད།འབྲས་བུ་སྤྲུལ་པའི་སྐུ་ཐོབ་བོ།།གཉིས་པ་བྱང་ཆུབ་སེམས་དཔའི་སྡོམ
པ་ནི།སྨོན་པ་དང་འཇུག་པ་གཉིས་ཀྱི་སྒོ་ནས་སེམས་བསྐྱེད་དེ།སྨོན་པ་ནི་སེམས་ཅན་ལ་སྙིང་རྗེས་འཛིན་ལ།འཇུག་པ་ཕ་རོལ་ཏུ་ཕྱིན་པ་དྲུག་གིས་སེམས་ཅན་གྱི་དོན་ལ་འཇུག་པའོ།།ད་རེས་ཐུགས་རྗེ་ཆེན་པོའི་བྱང་ཆུབ་སེམས
དཔའི་སྡོམ་པ་ནི།དད་པ་དང་གུས་པ་དང་མོས་པ་དང་གསུམ་གྱིས་ཆུད་ཟོས་གསུམ་དུ་མི་བཏང་སྟེ།དད་པས་རྫས་ཆུད་ཟོས་ལ་མི་བཏང་སྟེ།ཁ་མཆུ་དང་འཁྲུག་པ་དང་པོན་ཆོ་ག་ལ་སོགས་པ་མི་བྱ་བར་སྦྱིན་པ་བཏང་ངོ་།།ལྕེ་རྫས་
སུ་མི་བཏང་དཀོན་མཆོག་གི་དཀོར་དང་།ཆོས་ཀྱི་དཀོར་དང་།བླ་མའི་དཀོར་ལ་མི་སྤྱད།རྫས་དང་ཡོ་བྱད་ཀྱིས་དཀོན་མཆོག་གསུམ་མཆོད།འཁོར་བའི་དམ་རྫས་སུ་མི་བཏང་སྟེ།རྐུ་འཕྲོག་པས་འཁྲམ་གྱིས་རྫས་མི་བསག།
ལོངས་སྤྱོད་ཅི་ཡོད་བླ་མ་ལ་དབུལ་ལོ།།གུས་པས་ཆོས་ཆུད་ཟོས་ལ་མི་བཏང་སྟེ།འདི་ལྟར་འདུས་བྱས་ཀྱི་ཆོས་དང་།འདུས་མ་བྱས་ཀྱི་ཆོས་ཐམས་ཅད་ལ་སྤང་བླང་དགག་སླུབ་མི་བྱ།རང་ཤར་རང་གྲོལ་དུ་བཞག་གོ།ཆོས་

ཐམས་ཅད་ཀྱི་དོན་གཅིག་ཏུ་དྲིལ་ན་རྡོ་རྗེའི་ཡི་གེ་དྲུག་པ་ཨོཾ་མ་ཎི་པདྨེ་ཧཱུཾ།ཞེས་པ་འདི་བཟླས་པ་ལ་གུས་པར་བྱ།སེམས་ཀྱིས་གདམ་ངག་ཆུད་ཟོས་སུ་མི་གཞུག་སྟེ།ཐུགས་རྗེ་ཆེན་པོའི་བྱང་ཆུབ་སེམས་
དཔའི་སྡོམ་པ་ནི་ཐབས་དང་ཤེས་རབ་ཀྱིས་འགྲོ་དོན་བྱེད་པ་སྟེ།ཐབས་ཕན་སེམས་སྙིང་རྗེས་འགྲོ་དོན་བྱེད་ལ་ཤེས་རབ་སྟོང་པས་རྣམ་པར་རྟོག་པ་གཞི་རྩ་མེད་པར་ངོ་ཤེས་ན་རང་ཤར་རང་གྲོལ་དུ་སོང་བས།གདམས།
ངག་ཆུང་མ་ཟོས་པའོ།།དེ་ལྟར་ཉམས་སུ་བླངས་པས་ཉོན་མོངས་པ་ཞེ་སྡང་ཞི།ནད་མཁྲིས་པ་ཞི།གདོན་ཕོ་གདོན་ཞི།ཉམས་གསལ་སྟོང་དུ་འཆར།རྟགས་སེམས་ཅན་ལ་སྙིང་རྗེ་ཆེར་འགྲོ།དམྱལ་བའི་སྐྱེ་སྒོ་གཅོད།།
འབྲས་བུ་ལོངས་སྐུ་ཐོབ་པའོ།།གསུམ་པ་རིག་འཛིན་སྔགས་ཀྱི་སྡོམ་པ་ནི།སྤྱིར་རྩ་བའི་ལྟུང་བ་ཡན་ལག་དང་བཅས་པ་བསྲུང་ལ།ད་རེས་ཐུགས་རྗེ་ཆེན་པོའི་དམ་ཚིག་ནི།དྲན་པ་བརྩོན་འགྲུས་ཡིད་ཆེས་གསུམ་གྱིས།བླ།
མ་ཡི་དམ་མཁའ་འགྲོ་གསུམ་ཆུད་ཟོས་གསུམ་དུ་མི་གཞུག་སྟེ།དྲན་པས་བླ་མ་ཡི་དམ་མཁའ་འགྲོ་གསུམ་བླ་མ་སྤྱི་བོར་བསྒོམས་པས་ཆུད་མི་གསན།ཡི་དམ་སྙིང་ཁར་བསྒོམས་པས་ཆུད་མི་གསན།མཁའ་འགྲོ་ལྟེ་བར་
བསྒོསྒོམམས་པས་ཆུད་མི་གསན་ནོ།།གཉིས་པ་བརྩོན་འགྲུས་ཀྱིས་ཨོཾ་མ་ཎི་པདྨེ་ཧཱུཾ།ཞེས་པ་འདི་ལེ་ལོ་དང་སྙོམས་ལས་མེད་པར་བརྩོན་འགྲུས་དྲག་པོས་སྒྲུབ་བོ།།གསུམ་པ་ཡིད་ཆེས་པས་ཉམས་སུ་བླང་སྟེ།བླ་མ་ལ་གདམས་ངག།

འབྱུང་བར་ཡིད་ཆེས།ཡི་དམ་ལ་དངོས་གྲུབ་འབྱུང་བར་ཡིད་ཆེས།མཁའ་འགྲོ་ལ་བྱིན་རླབས་འབྱུང་བར་ཡིད་ཆེས།ཐེ་ཚོམ་དང་ཡིད་གཉིས་མེད་པར་བྱའོ།།ཉོན་མོངས་པ་གཏི་མུག་ཞི།ནད་བད་ཀན་ཞི།གདོན་ཀླུ་གདོན་
ཞིང་ཉམས་རིག་པ་རང་བྱུང་རང་ཤར་དུ་ལྷག་ལྷག་སྐྱེ།རྟགས་མངོན་པར་ཤེས་པ་འབྱུང་།བྱོལ་སོང་གི་སྐྱེ་སྒོ་གཅོད།འབྲས་བུ་ཆོས་སྐུ་ཐོབ་བོ།།ཐུགས་རྗེ་ཆེན་པོའི་སྤྲུལ་པ་རྒྱལ་པོ་སྲོང་བཙན་སྐམ་པོའི་སྐྱབས་འགྲོ་དང་
སྡོམས་པའི་ཞལ་གདམས།